Gabriela Firea, fost primar general și candidat pentru un nou mandat la conducerea Capitalei, a lansat astăzi o provocare directă actualului primar, Nicușor Dan. Într-o postare pe rețelele sociale, Firea a anunțat că acceptă orice invitație din partea societății civile, televiziunilor sau radiourilor pentru a participa la o dezbatere publică privind viitorul Bucureștiului, cu o singură condiție: prezența lui Nicușor Dan.
Firea își motivează această solicitare prin nevoia de a prezenta în mod deschis programul său, realizările din mandatul anterior și de a răspunde acuzațiilor aduse în ultimii patru ani. Ea subliniază că este esențial ca și Nicușor Dan să participe la aceste discuții, considerând că actualul primar are datoria de a face același lucru.
"Este datoria mea de candidat și fost primar general să-mi prezint programul, să spun ce vreau să fac, să reamintesc ce realizări am avut și să răspund tuturor acuzațiilor care mi-au fost aduse în ultimii patru ani. Cred, însă, că aceasta este, în primul rând, o datorie și a actualului primar general! În 2016, am participat la toate dezbaterile. M-am comportat mai mult decât civilizat. Actualul primar general, candidat la vremea respectivă, a venit în dezbateri însoțit de oameni care m-au jignit, umilit, care nu au respectat regulile, cadrul, decența", arată Firea.
Într-o scrisoare deschisă adresată lui Nicușor Dan, Gabriela Firea amintește de campania electorală din 2020, pe care o descrie ca fiind marcată de ură, minciuni și manipulări. Firea aduce în discuție și comportamentul necivilizat al susținătorilor lui Nicușor Dan din acea perioadă, motiv pentru care a evitat dezbaterile publice atunci.
Fostul primar general sugerează că este timpul să se discute despre valori precum respectarea legii și funcționarea instituțiilor. Firea acuză administrația actuală de nerespectarea legii, oferind exemple concrete, precum amânarea numirii directorilor de teatre și presiunile exercitate asupra angajaților poliției locale. De asemenea, ea critică reacția întârziată a primăriei în situații de criză și lipsa de transparență în comunicarea cu publicul.
"Problema, domnule primar general, este că recunoscând că încălcați principiile pe care pretindeți că le apărați, faceți așa-zisul „rău cel mic”, din ce în ce mai mare. Și greșiți cu bună știință și alimentați dezamăgirea oamenilor în față lucrurilor concrete care pot fi făcute și care nu se mai întâmplă.
Dar despre toate acestea, putem vorbi față în față, chiar pe subiectele care vă fac să credeți că aveți votul „ANTI” în buzunar și este de ajuns să fluturați „lupta pentru principii” pentru a-i asmuți suficient pe oameni, încât să uite ce ați promis să faceți concret pentru administrarea Capitalei", a mai adăugat fostul primar al Capitalei.